Hei, denne artikkelen er over ett år gammel og kan inneholde utdatert informasjon

(Dagbladet): I dagens Aftenposten kom likestillingsminister Inga Marte Thorkildsen (SV) med følgende brannfakkel:

- Man kan gjerne si det er like verdifullt å gå hjemme med barn som å jobbe - men det er det ikke. Det er bare å se på alle ordningene som er tilknyttet arbeid, og makten og statusen som følger med det å stå i arbeid.

Utsagnet har fått flere til å rase. Men hun får støtte fra Ap's arbeidspolitiske talskvinne Anette Trettebergstuen. Hun mener kvinners høye yrkesdeltagelse er den viktigste årsaken til at norsk økonomi går godt:

- Den største verdien vi har i Norge er ikke olja, men at så mange kvinner jobber, sier hun.

Trettebergstuen viser til beregningene fra Finansdepartementet som statsminister Jens Stoltenberg (Ap) presenterte på fjorårets kvinnedag: De viste at hvis norske kvinner hadde jobbet like lite som gjennomsnittet i OECD-land, hadde verdier tilsvarende hele den norske oljeformuen gått tapt.

- Derfor er det viktig for Arbeiderpartiet å føre en politikk som gjør det enklere å kombinere arbeid, familieliv og barn, sier Trettebergstuen.

-Likestillingsfiendtlig Trettebergstuen langer ut mot høyresidas familiepolitikk, som hun mener svikter kvinnene:

- Politikken til Høyre og Frp er et brudd på arbeidslinja, og imøtekommer ikke fremtidas utfordring for velferdsstaten. Frp og Høyre svekker arbeidslinja, og svikter kvinnene.

Hun begrunner påstandene med flere tiltak Høyre og Frp ønsker å gjennomføre:

- Høyre og Frp vil blant annet øke kontantstøtten og fjerne pappakvoten. Det bidrar til å holde kvinner utenfor arbeidslivet og er likestillingsfiendtlig, sier Trettebergstuen.

- Tilbake til kjøkkenbenken Den profilerte Ap-politikeren mener Høyre og Frp henger igjen i 50-tallet.

- Frp og Høyre varsler en politikk som vil bidra til å føre norske kvinner mange steg tilbake mot kjøkkenbenken. En politikk som henger igjen fra 50-tallet, sier hun.

Hun mener den varslede Høyre-/Frp-politikken vil gjøre det vanskeligere å kombinere arbeid og familieliv:

- Høyre og Frp vil ha en arbeidstidsordning som gjør at folk må jobbe mer på arbeidsgivers premisser, som igjen gjør det vanskelig å kombinere jobb og familieliv. Det gjør tidsklemma enda verre, sier Trettebergstuen.

Hofstad Helleland i Høyre mener derimot at Arbeiderpartiet fratar kvinner valgfrihet.

- Jeg er veldig skuffa over at Ap i iveren etter å gi far rettigheter, glemmer mors situasjon. Vi mener at Ap fratar kvinner mer av muligheten til å bestemme over egne liv, sier hun til Dagbladet.



Les hele Høyre og Frp's tilsvar her.